Budući predsjednik SDP-a, tko god on bio, trebao bi u stranci otvoriti raspravu i o promjeni samog imena stranke. Drugim riječima, trebao bi vidjeti može li se postići široki konsenzus o ideji da se iz naziva stranke izbaci riječ “partija”. Mišljenje je to jednog dijela ljudi u vrhu stranke koji je uvjeren da bi upravo buduće vodstvo trebalo napraviti takav drastičan zaokret pa, među ostalim, razmisliti i o samoj promjeni naziva stranke.

Nije to matematika

– Znam da će ova ideja u samoj stranci naići na vrlo žestoke reakcije, ali doista mislim da više nije uobičajeno da se neka stranka naziva partijom. “Socijaldemokrati” bi bilo sasvim dovoljno i, ako ikad dođe do rasprave o tome u SDP-u, ja ću prvi podržati da se ime konačno i promijeni – kaže naš izvor iz aktualnog vodstva SDP-a.

Priča o promjeni imena i odbacivanju tereta koji sa sobom nosi naziv partija nije od jučer. I prije se pojavljivala u SDP-u u raspravama kako se riješiti stigme bivšeg političkog sustava, ali sve je ostalo samo na pričama.

U stranci se danas može čuti da su tu ideju prije zagovarali doista različiti profili članova. Od onih koji uistinu žele da se stranka “cijepi” od političke konotacije koju ima i koji vjeruju da bi se promjenom imena tako nešto i postiglo do onih kojima je zapravo svejedno i koji samo traže nekakvu promjenu. A postoje, kažu dobro upućeni u stranački život, i oni koji su takve ideje u SDP-u promicali iz čistog oportunizma, da bi pokazali da uopće imaju nekakvu ideju.

Većina ljudi s kojima smo razgovarali o ovoj temi iz stranke složna je u jednom, a to je da od puke promjene imena nema apsolutno ničega i da je uz takvu intervenciju, ako bi se na nju odlučili, potreban i jasan koncept nove socijaldemokracije.

– To ne može biti samo pitanje imena. Tko to promatra isključivo matematički, izbacimo ime i super, zapravo ništa ne razumije. I ne treba pri tome zaboraviti da, kada gubiš identitet, zapravo padaš. Uostalom, odličan primjer iz kojeg bismo trebali učiti su i posljednji parlamentarni izbori – kaže jedan visokopozicionirani član SDP-a. Član Predsjedništva SDP-a Mirando Mrsić i sam je, kaže, čuo za ideje o promjeni imena zadnjih dana, ali drži da su one u ovom trenutku, kada stranka bira novog predsjednika, potpuno deplasirane.

– Umjesto da se sada bavimo suštinom, mi se bavimo imenom stranke. Promjena imena neće značiti baš ništa, kakvo god ono bilo. To je zadnje o čemu treba razmišljati u ovom trenutku – napominje Mrsić.

Član Glavnog odbora SDP-a Ivan Račan drži pak da rebrendiranje stranke može biti dio rasprave o njezinoj budućnosti, o novom programu i sadržaju koji SDP-u treba.

– Držim da je svaka rasprava legitimna, pa i o tome, ali to je posao koji može čekati i koji može raditi samo iduće vodstvo – naglašava Račan.

Politički analitičar i bivši član SDP-a profesor Ivan Šiber podsjeća da je o nazivu stranke velika rasprava vođena i početkom 90-ih te drži da bi odluka da se sada, gotovo 25 godina kasnije, riječ partija izbaci iz naziva bilo zapravo simboličko priznanje povijesne greške od koje se sada socijaldemokrati žele izvući.

– Mislim da bi takvim postupkom, nakon četvrt stoljeća, priznali svoj istočni grijeh. Takav bi im potez bio beznačajan i u osnovi pogrešan – kaže Šiber.

Potreban je cijeli paket

Profesor odnosa s javnošću Božo Skoko kaže da se promjena naziva političke stranke može usporediti s preobrazbom tvrtke u korporativnom sektoru.

– Kada korporacija uđe u krizu, to se radi. A isto je i s političkim strankama. Takav potez svakako bi pomogao novoj ekipi koja bi preuzela SDP. Mogli bi poslati poruku da više nisu opterećeni prošlošću, da su sada moderna socijaldemokratska stranka – kaže Skoko.

Međutim, dodaje, da bi takav pothvat uopće uspio, on ne može ovisiti samo o promjeni imena. Moraju, naglašava, ponuditi cijeli paket, odnosno imati novi program, nove ljude...

– Jedino tako, ako se dobro provede, može i uspjeti – kaže Skoko.

>> 'Ne mogu zamisliti koaliciju SDP-a i HDZ-a jer ne znam što je HDZ. Je li HDZ Kujundžić ili Nina Obuljen?'